מוסכמות על מגדר | מיניות בריאה (75 דקות)

**מטרות**

1. להגדיר מהו 'מגדר'.
2. שבירת מוסכמות ונורמות חברתיות בנוגע למגדר.
3. נבין יחד האם יש יכולת לשנות את התפיסה של המגדר בעולם המודרני וכיצד עושים זאת (חשיבה ביקורתית).
4. נעורר דיון - האם יש התנהגות\בחירות בלעדיות לנשים? לגברים? מה השתנה בשנים האחרונות בתפיסה שלנו?

מהלך הפעילות

מתודה 1 - סבב מה נשמע - 10 דקות.

בסבב, כל חניכ.ה ת.יספר איך עבר עליה.ו היום.

מתודה 2 - מה שייך למי? - 10 דקות.

בעזרת נייר דבק\חוט, נחצה את החדר לשניים - 'גברים' ו'נשים'. נחלק את החניכות.ים לשתי קבוצות (מעורבבות נשים\גברים אם יש אפשרות), ובמרכז החדר, בין שני החצאים, נניח ארגז עם כל מיני חפצים (או תמונות שלהם) - ונבקש מהחניכות.ים לשייך את החפצים לפי מגדר שלדעתן.ם אליו הם שייכים, גברים או נשים. ייתכן שעל חלק מהחפצים יתעוררו ויכוחים והחניכות.ים לא יצליחו להסכים לאיזה צד לשייך את אותם החפצים, חשוב לאפשר את הדיון גם אם יש מחלוקת כדי לתת הקדמה לדיון שימשיך לאחר המתודה.

*אחרי שהחניכות.ים יסיימו לשייך את החפצים, לפני שעוברים לשלב הדיון - נקריא קטע (אפשר לבקש גם מהחניכות.ים להקריא) שעוסק בהתייחסות של החברה למגדר והצורה שבה כבר בילדות אנו מתויגים ומשוייכים לתבניות מסוימות ע"פ המין שלנו, ויציב גם סוג של מראה לדרך שבה חברי הקבוצה החליטו אילו חפצים מאפיינים גברים\נשים (נספחים).*

דיון בעזרת שאילת שאלות - 20 דקות.

מטרת המתודה הראשונה היא לעורר אצל החניכות.ים שאלות בנוגע למגדר ולהשפעה שיש לסביבה החיצונית שלנו על הדרך שבה כל אחד מאיתנו תופס את המושג 'מגדר'. לכן, הדיון יתמקד דווקא באותן השאלות: על הרצפה נפזר כרטיסיות עם שאלות (נספחים), שהתשובות עליהן או הן עצמן חלפו לחברי הקבוצה במחשבה בזמן המתודה - במליאה,

נבקש מכל חניכ.ה לבחור שאלה אחת ולענות עליה בשתי צורות:

* מה התשובה שלדעתי רוב האנשים היו עונים\הסביבה החיצונית מגדירה עבורנו.
* תשובה אישית שלי שאני מאמינ.ה בה.

יכול להיות שחלק מהתשובות יהיו זהות, אבל ברובן ייתכן שיהיה פער ולכן גם נוכל להוסיף:

1. האם יש פער בין שתי התשובות, למה?
2. האם יש שאלות עם תשובה אחת בלבד? מהן?
3. אילו שאלות פתוחות לפרשנות?

אחרי המתודה הראשונה והדיון, כשראינו את התפלגות התשובות והידע בנושא המגדר בקבוצה,

נגדיר לחניכות.ים את המושגים הבאים (אפשר להשתמש בלוח, או בע"פ):

1. מין - מונח ביולוגי המתאר בני אדם כנקבה או זכר, בהתבססות המבנה האנטומי שלו.
2. מגדר - **זהות מגדרית** היא תחושת הזהות האישית של הפרט עם אחת מקטגוריות ה[מגדר](https://he.wikipedia.org/wiki/%D7%9E%D7%92%D7%93%D7%A8) - שיכולה להיות [גבר](https://he.wikipedia.org/wiki/%D7%92%D7%91%D7%A8), [אשה](https://he.wikipedia.org/wiki/%D7%90%D7%A9%D7%94), איפשהו באמצע, שילוב של שניהם או [אף אחד מהם](https://he.wikipedia.org/wiki/%D7%94%D7%9E%D7%92%D7%93%D7%A8_%D7%94%D7%A9%D7%9C%D7%99%D7%A9%D7%99). זהות מגדרית יכולה להתאים ל[זוויג](https://he.wikipedia.org/wiki/%D7%96%D7%95%D7%95%D7%99%D7%92) שניתן לאדם בזמן הלידה ויכולה להיות שונה ממנו. בכל החברות האנושיות קיימות קטגוריות של זהות מגדרית, וקטגוריות אלה יכולות לשמש כבסיס לזהות החברתית של האדם ביחס לחברים אחרים בחברה. זהות המגדר איננה דבר שנבחר באופן מודע; לעיתים אנשים החשים אי התאמה בין זהותם המגדרית לבין גופם, חשים [דיספוריה מגדרית](https://he.wikipedia.org/wiki/%D7%93%D7%99%D7%A1%D7%A4%D7%95%D7%A8%D7%99%D7%94_%D7%9E%D7%92%D7%93%D7%A8%D7%99%D7%AA) וחלקם מבקשים לעבור הליך ל[התאמה מגדרית](https://he.wikipedia.org/wiki/%D7%94%D7%AA%D7%90%D7%9E%D7%94_%D7%9E%D7%92%D7%93%D7%A8%D7%99%D7%AA), כדי להתאים את גופם לתחושתם הנפשית.

מתודה 3 - אי שוויון-מגדרי - 30 דקות.

התפיסות השונות בנוגע למגדר יוצרות מצבים של אפליה\אי-שוויון מגדרי בחברה. כדי להכיר מקרוב יותר את ההשפעה של התפיסות האלו, נחלק את החניכות.ים לקבוצות - ונבקש מהם לצפות בשני הסרטונים הבאים:

[סטריאוטיפיים מגדריים](https://www.youtube.com/watch?v=0K32YWuwsYw)

[5 סטריאוטיפים מגדריים שפעם היו הפוכים!](https://www.youtube.com/watch?v=c36nzG5VUow&list=PLMt0NH2DhAB-7wQ10mk3Yns-9NRL2wNU-&index=2)

לאחר מכן, נבקש מכל קבוצה לבחור נושא כלשהו שמבטא אי שוויון מגדרי בחברה - שנוצר כתוצאה מהתפיסות החברתיות המקובלות והגדרת התפקידים ה"נשיים" וה"גבריים" (דוגמאות מצורפות), ועליו יצטרכו לצלם סרטון (קצר) שבו יציגו נקודת מבט יצירתית לנושא.

דוגמאות:

* הצגת המין הגברי כמין השולט, הגדרת המושג "גבריות" כאטימות רגשית ו"נשיות" כרגשנות יתר.
* פערי שכר בין גברים לנשים במשק.
* הכרה בשתי זהויות מגדריות בלבד, ואי מתן מענה לזהויות מגדריות שונות במקומות ציבוריים.
* שליטה גברית במקצועות מסוימים לעומת שליטה נשית במקצועות אחרים לפי תכתיבי החברה (שיוך צבעים, חוגים או צעצועים לפי מין).

סיכום - 5 דקות.

לסיכום הפעילות נצפה בסרטונים שהחניכות.ים הכינו + מי שת.ירצה ישתפו בדבר חדש שלמדו על מין\מגדר דרך הפעילות.

עזרים -

* נייר דבק\חוט
* ארגז
* חפצים\תמונות - מסקרה, חצאית, לק, אודם, נעלי ספורט, כדור, בובה, מכונית צעצוע, עניבה, בגד גוף, נעלי בלט, קצף גילוח, רצועות שעווה להסרת שיער, עגילים, טבעות, משקולות, רובוט צעצוע, שלט פלייסטיישן.

נספחים -

"מגיל אפס"

(מתוך: "הפמיניסט" / קובי ניב)

זה שיש כמה הבדלים בין בנים לבנות, את זה כל אחד ואחת רואים.

יש רק ויכוח קטן אם ההבדלים האלה עושים את מי מהמינים טוב יותר, אבל לא נדון בזה עכשיו.

הפעם נתרכז בשאלה: ממה נובעים ההבדלים הללו?

עד עכשיו השאלה הזו היתה די תיאורטית מבחינתי, אבל לפני כמה שבועות נולדה לי בת (תודה, תודה), אחרי שכבר גידלתי בן לגיל שבע (שוב תודה) ועכשיו אני כבר יכול לעקוב אחרי ההבדלים ביחסה של הסביבה.

ההבדלים ביחס הסביבה מתחילים ממש מגיל אפס, כבר מהמתנות הראשונות שהילדים מקבלים. איזה מתנות קיבל הבן שלנו כשנולד? כמעט על המתנות היו צעצועים שנועדו לפתח את המחשבה, התנועה, הראייה, השמיעה המוזיקלית וכן הלאה. חוץ מכמה עשרות הצעצועים הוא קיבל גם שלוש חליפות בגדים.

והנה, כשנולדה לנו בת, אילו מתנות קיבלה היא? בגדים, שמלות, בגדים, שמלות, בגדים (שמלות כבר אמרתי?). חלוקת הצבעים היתה %85 ורוד, %10 אדום ו %5 סגול. חוץ משלושה יוצאי דופן, כל עשרות המתנות היו בגדים, בגדים, בגדים.

את ההבדל הזה במתנות שנותנים הקרובים והדודות והדודים והחברים, יהיה קשה מאוד לתרץ בנימוקים תורשתיים או גנטיים )אלא אם כן מדברים על הגנים של הדודים והדודות(. גם יהיה קשה לתרץ את זה ברצון החופשי של מקבלי המתנות. התינוק בן השבוע לא ביקש צעצועים והתינוקת בת השבועיים לא ביקשה שמלות.

ההבדל היחיד הוא שאנשים (וזה כולל נשים!) חושבים שתינוק גבר צריך לקבל דברים שיעודדו אותו לפעול ולהתפתח ואילו תינוקת אישה צריכה דברים שיגרמו לה להיות קישוט חמוד ויפה. ההבדל היחיד, במקרה הברור הזה, לא קיים במציאות. הוא קיים אך ורק בראש של אנשים, במוחה של החברה.

שאלות לדיון (לגזור) -

| **האם יש רק שתי זהויות מגדריות? או שקיימות עוד? מהן?** | **מי קובע מה הזהות המגדרית של כל אדם?** |
| --- | --- |
| **הזהות המגדרית והמין חייבים להיות תואמים אצל כולם?**  **האם אני מושפע.ת מתכתיבי החברה בנוגע לאיך אני צריכ.ה להתנהג לפי המגדר שלי?** | **מי מגדיר מהי התנהגות נשית\גברית?**  **מה השלב הראשון שבו אנו מושפעים מהסביבה החיצונית מבחינת זהות מגדרית?** |
| **האם יש חלוקת תפקידים ברורה בין גברים לנשים בחברה? במשפחה? בשוק העבודה?** | **האם התפיסה המגדרית משפיעה על חוסר השוויון המגדרי? אם כן, איך?** |